Kissan Soleimani: NSCIA ta gargadi matasan Najeriya kan yin zanga-zanga ▷ Legit.ng
2 months ago 1822 views by Aminu Ibrahim
Kwamitin koli ta harkokin addinin musulunci ta Najeriya (NSCIA) a ranar Litinin ta yi kira ga matasan musulmi a Najeriya su kame kansu kan batun rasuwar babban kwamandan dakarun tsaron Iran a kasar Iraqi, Qassem Soleimani.
A sanarwar ta shugaban sashin watsa labarai na NSCIA, Ibrahim Aselemi ya fiyar a Abuja, kungiyar ta yi kira ga matasa da kada su bari zuciya ta gushe hankulansu da tunaninsu kuma su tabbatar sun kasance masu son zaman lafiya a ko da yaushe.
NSCIA ta ce matsalar da ke tsakanin Amurka da Iran kawai za a iya warware shi ne ta hanyar tattaunawa a teburin sulhu.
Sanarwar ta ce, "An janyo hankalin mu kan wata zanga-zangar lumana da wasu matasa musulmi suke shirin yi don nuna fushinsu kan kisar babban kwamandan sojojin Iran, Janar Qassem Soleimani a Iraqi.
"Duk da cewa zanga-zanga na cikin abubuwan da demokradiyya ta halasta a duk duniya, NSCIA na ganin ba wannan lokacin ya dace ayi zanga-zanga ba."
An kashe Mr Soleimani ne a ranar Juma'a da ta gabata sakamakon harin da Amurka ta kai a Baghadaza ta hanyar amfani da jirgi mara matuki.
Tun bayan harin da ya yi sanadiyar kisar Soleimani, kasashen Amurka da Iran suna ta musayar yawu kana lamarin ya janyo zaman dar-dar a kasashen duniya da dama kamar yadda kamfanin dillancin labarai na kasa (NAN) ta ruwaito.
Fasto ya kashe kansa da matarsa a gaban masu bauta a cocinsa